Langkah bijak tidak laksana PKPB
EARL ANEK SARIKEI: Keputusan Kerajaan Sarawak untuk tidak mengikuti langkah Kerajaan
Pusat dengan memperkenalkan kelonggaran kepada Perintah Kawalan Pergerakan
(PKP) atau melaksanakan Perintah Kawalan Pergerakan Bersyarat (PKPB) adalah
satu langkah yang sangat tepat dan bijak, kata Ahli Parlimen Tanjong Manis, Ir.
Yusuf Abd Wahab.  Katanya, Sarawak masih lagi mencatat kes-kes positif Covid-19 setiap hari
walaupun jumlah tersebut adalah kecil. “Ini bermakna virus Covid-19 masih lagi menular dan rantaiannya masih
ada dan menjangkiti pesakit baru setiap hari. “Negeri kita belum bersedia untuk melaksanakan PKPB buat sementara
waktu memandangkan masih ada lagi kes-kes positif yang dilaporkan oleh
Jawatankuasa Pengurusan Bencana Negeri (JBPN) setiap hari,” katanya.  Beliau berkata demikian ketika dihubungi Utusan Sarawak, pagi semalam.  Jelasnya, Kerajaan Sarawak tidak mahu situasi yang terjadi kepada beberapa
negara luar seperti Jepun yang baru-baru ini dilaporkan dalam media, sedang
mengalami gelombang berulangnya penularan virus Covid-19 selepas menarikbalik
peraturan PKP mereka sendiri.  “Saya berharap rakyat Sarawak dapat menerima kenyataan dan memahami
kenapa kerajaan kita membuat keputusan ini demi kebaikan semua rakyat di negeri
ini dan seterusnya memberi kerjasama untuk terus patuh kepada peraturan PKP. “Ini demi memastikan supaya virus Covid-19 dapat terhapus dan pupus
sepenuhnya dari bumi Sarawak yang kita sayangi. “Sekali lagi saya mengucapkan setinggi-tinggi penghargaan dan terima
kasih kepada semua petugas-petugas di barisan hadapan yang terus gigih berkhidmat
demi keselamatan dan kesejahteraan rakyat Sarawak,” ujarnya.  
See author's posts
